Osim toga (a to se posebno odnosi na bosansko-hercegovačke gradove poput Jajca, Livna, Srebrenice ili Foče) važnu ulogu igra i samo historijsko iskustvo, odnosno vrijeme nastanka nekog mjesta i period početka i trajanja njegove urbanosti. Veoma važnu ulogu u procesu urbanizacije kod nas i definiranja nekog mjesta kao urbano područje iz današnje perspektive ima plodno i veoma bogato osmanlijsko doba (kraj 15. vijeka - 1878), koje je kao takvo na prostoru Bosne i Hercegovine definiralo pojam čaršije i obilježilo ga kao prostor užeg urbanog centra kasnijih gradova. Ovo se na primjer odnosi na naše kasnije gradske centre kao Sarajevo, Mostar ili Banju Luku. S druge strane, u Bosni postoje i starija naselja, kao što su Jajce, Kreševo ili Livno, sa svojim iskustvom bosanskih kraljevskih gradova. Livno pak u svom rodnom listu, osim svog bosanskog kraljevskog perioda, bilježi i vrijeme koje mu je prethodilo, tako da se Bistrički grad diči sa ukupno 11. svojih gradskih vijekova kao urbano mjesto, koja su dokazana kroz historijske dokumente (Povelja kneza Mutimira), mada se i tu pretpostavlja, da je mjesto kao takvo puno starije.